

VLADA REPUBLIKE HRVATSKE

Zagreb, 22. prosinca 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za demografiju i mlade |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o isplati jednokratnog novčanog primanja korisnicima doplatka za djecu radi ublažavanja posljedica porasta cijena energenata |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**O D L U K U**

**o isplati jednokratnog novčanog primanja korisnicima doplatka za djecu**

**radi ublažavanja posljedica porasta cijena energenata**

**I.**

Ovom Odlukom uređuje se isplata jednokratnog novčanog primanja korisnicima doplatka za djecu ostvarenog u Republici Hrvatskoj, radi ublažavanja posljedica porasta cijena energenata.

**II.**

Jednokratno novčano primanje iz točke I. ove Odluke isplatit će se korisnicima doplatka za djecu koji su:

- ostvarili pravo na isplatu sukladno Odluci o isplati jednokratnog novčanog primanja korisnicima doplatka za djecu radi ublažavanja posljedica porasta cijena energenata („Narodne novine“, broj 104/22.), a zatečeni su u isplati doplatka za djecu u mjesecu rujnu 2022. i

- zatečeni u isplati doplatka za djecu u mjesecu listopadu, studenom i prosincu 2022.

Iznos jednokratnog novčanog primanja iz stavka 1. ove točke određuje se na sljedeći način:

|  |  |
| --- | --- |
| Broj djece po korisniku | Iznos jednokratnog novčanog primanja |
| 1 dijete | 300,00 kuna |
| 2 djeteta | 500,00 kuna |
| 3 djeteta | 700,00 kuna |
| 4 djeteta | 900,00 kuna |
| 5 djece i više | 1.100,00 kuna |

**III.**

Jednokratno novčano primanje pripada i korisnicima kojima su postupci ostvarivanja prava na doplatak za djecu u tijeku, a pravo na isplatu doplatka za djecu bude im priznato do 31. prosinca 2022.

**IV.**

Jednokratno novčano primanje korisnicima iz točke II. stavka 1. podstavka 1. ove Odluke isplatit će se u mjesecu prosincu 2022., a korisnicima iz točke II. stavka 1. podstavka 2. i točke III. ove Odluke isplatit će se u mjesecu veljači 2023.

**V.**

Ako se naknadno utvrdi nepripadnost prava na isplatu doplatka za djecu, korisnik je dužan vratiti isplaćeno jednokratno novčano primanje.

**VI.**

Jednokratno novčano primanje utvrđeno ovom Odlukom ne smatra se dohotkom sukladno članku 11. stavku 13. Pravilnika o porezu na dohodak („Narodne novine“, br. 10/17., 128/17., 106/18., 1/19., 80/19., 1/20., 74/20., 1/21., 102/22. i 112/22.) te nije prihod u smislu članka 14.c Zakona o dobrovoljnom zdravstvenom osiguranju („Narodne novine“, br. 85/06., 150/08., 71/10., 53/20. i 120/21.).

Jednokratno novčano primanje utvrđeno ovom Odlukom ne može biti predmet ovrhe.

**VII.**

Financijska sredstva za provedbu ove Odluke osigurana su u državnom proračunu Republike Hrvatske, unutar Razdjela 086 Ministarstvo rada, mirovinskoga sustava, obitelji i socijalne politike, Glave 08620 Hrvatski zavod za mirovinsko osiguranje.

**VIII.**

Za provedbu ove Odluke zadužuje se Hrvatski zavod za mirovinsko osiguranje.

**IX.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Kako bi se ublažile posljedice porasta cijena energenata, ovim Prijedlogom odluke predlaže se isplata jednokratnog novčanog primanja za korisnike doplatka za djecu ostvarenog u Republici Hrvatskoj temeljem Zakona o doplatku za djecu, a koji su ostvarili pravo na isplatu sukladno Odluci o isplati jednokratnog novčanog primanja korisnicima doplatka za djecu radi ublažavanja posljedica porasta cijena energenata (Narodne novine br. 104/22.), a zatečeni su u isplati doplatka za djecu u mjesecu rujnu 2022. i korisnicima doplatka za djecu koji su zatečeni u isplati doplatka za djecu u mjesecu listopadu, studenom i prosincu 2022. Također, predlaže se i isplata jednokratnog novčanog primanja korisnicima kojima su postupci ostvarivanja prava na doplatak za djecu u tijeku, a pravo na isplatu doplatka za djecu im bude priznato do dana 31. prosinca 2022.

Nadalje, predlaže se jednokratna isplata novčanog primanja kao socijalne pomoći obiteljima koje su izložene ekonomskoj nestabilnosti i riziku od siromaštva posebice u uvjetima porasta inflacije te bi im se na taj način omogućilo lakše podmirenje obiteljskih troškova, odnosno troškova uzdržavanja djece, a u cilju poboljšanja materijalnih i socijalnih uvjeta obiteljima koje koriste pravo na doplatak za djecu.

Jednokratno novčano primanje korisnicima iz točke II. stavka 1. podstavka 1. ove Odluke isplatit će se u mjesecu prosincu 2022., a korisnicima iz točke II. stavka 1. podstavka 2. i točke III. ove Odluke isplatit će se u mjesecu veljači 2023.

Jednokratno novčano primanje izuzeto je od ovrhe. Sukladno Pravilniku o porezu na dohodak, oporezivanju ne podliježu primici dostupni svim fizičkim osobama pod jednakim uvjetima koji nisu u svezi s ostvarivanjem oporezivog dohotka.

Jednokratno novčano primanje isplaćeno korisnicima doplatka za djecu neće se uračunavati u prihodovni cenzus za oslobođenje od plaćanja premije dopunskog zdravstvenog osiguranja.

Financijska sredstva za provedbu ove odluke osiguravaju se u državnom proračunu Republike Hrvatske, unutar razdjela 086 Ministarstvo rada, mirovinskoga sustava, obitelji i socijalne politike, Glave 08620 Hrvatski zavod za mirovinsko osiguranje, a njome će biti obuhvaćeno otprilike 125.000 korisnika doplatka za djecu.

Hrvatski zavod za mirovinsko osiguranje zadužen je za provedbu ove odluke.